### Resume

Sagen vedrører udbygning af [adresse], Jelling i forbindelse med en udvidelse af biogasanlæg på ejendommen. Forvaltningen vurderer, at [adresse] er uegnet til den trafik en udvidelse af biogasanlægget vil medføre. En udvidelse af biogasanlægget forøger den daglige trafik fra 4 til 15 transporter. Forøgelse af transporter er så stor, at det vurderes at være tale om ændret anvendelse af vejadgangene og der derfor skal gives tilladelse efter vejlovgivningen. Der ønskes en stillingtagen til om udbygning af den offentlige vej skal prioriteres på nuværende tidspunkt.

### Sagsfremstilling

Ejeren af [adresse] søger om at udvide det nuværende biogasanlæg på ejendommen. [adresse] ønsker en årlig kapacitet på 125.000 tons biogasmasse. Der skal bruges 69.200 tons flydende husdyrgødning, heraf producerer landbruget på [adresse] og 3 selv de 9700 tons.

Udvidelsen af biogassanlægget forventes at forøge antallet af transporter fra de nuværende 1485 til 3862 transporter årligt. En transport er kørsel til og fra ejendommen med lastbil eller traktor. Det forventes, at der er 1841 transporter, der kører mod syd og 1841 mod nord, hvor 920 kører mod vest af [adresse] og 920 mod øst.

Det er forvaltningens vurdering, at [adresse] med sin nuværende bredde er uegnet til den øgede trafik, som en udvidelse af biogasanlægget vil genere.

Vurdering af vejforhold

Vejadgang

Oversigtsforholdene ved kørsel til og fra [adresse] er forholdsvist gode. [adresse] har en asfaltbredde på 4 m hele strækningen. Der vurderes ikke at være problemer med at udvide vejen til 6 m bortset ved broen midt på strækningen.

Kørsel mod syd

Der forventes at 1841 transporter kommer fra syd fra [adresse] og [adresse]. Det er kommuneveje med en lille vejbredde, der ikke er velegnet til mange transporter.

Kørsel mod nord

I krydset [adresse]Mølvangvej forventes det at 920 transporter kører mod vest og 920 mod øst. Oversigtforholdene i krydset er begrænset, når der køres ud på [adresse], der har en lille vejbredde.

Ved kørsel mød øst skal landsbyen Mølvang passeres.

Oversigtskort er vedlagt som bilag.

Samlet vurdering

Det vurderes, at der er behov for at udvide [adresse] fra de nuværende 4 m til 6 m kørebane, da forøgelsen af transporter vil medføre større risiko for at to transporter mødes og er nødt til at køre ud i rabatten.

Kørsel videre fra [adresse] er problematisk, da der skal køres på smalle veje, samt kørslen sker igennem landsbyen Mølvang.

Økonomi

Den idéelle løsning vil være at udvide de omliggende veje, men det vurderes ikke at være realistisk.

Prisen for en udvidelse af [adresse] med 2 m forventes at være ca. 1,6 mio. kr.

Ansvar efter vejloven

I henhold til vejlovens § 8 stk. 1, er det vejmyndighedens ansvar at holde sine offentlige veje i den stand som trafikkens art og størrelse kræver. Det er vejmyndigheden selv, der vurderer om det er nødvendigt at foretage ændringer i en vejs indretning og på hvilket tidspunkt. Behovet for udbygning af [adresse] nødvendiggøres af den væsentligt større trafikmængde, som udvidelsen af biogasanlægget vil generere, og er ikke begrundet i øvrig øget almen færdsel på vejen.

I vurderingen indgår også vejens placering i det samlede vejnet. Jo mere afgrænset trafikmængden på en offentlig vej er, og jo mindre betydning vejen har for den almindelige trafik, desto mindre er rækkevidden af vejmyndighedens ansvar. Forvaltningen vurderer, at den omtalte udbygning ligger uden for kommunens ansvarsforpligtelse efter vejlovens § 8, stk. 1. Ejer kan således ikke stille krav om, at vejmyndigheden udfører udbygningen, men må afvente at kommunen økonomisk har mulighed for at prioritere udbygningen.

Proces

Igangsætning af lokalplanen kræver, at der tages højde for vejforholdene i området. Er vejene i området ikke egnet til formålet, vil dette indgå i kommunalbestyrelsens skøn ved beslutningen om lokalplanen skal vedtages, og det indgår også i vejmyndighedens vurdering ved behandling af ansøgning om ændret anvendelse efter vejloven. Ejeren har efter planloven og vejloven mulighed for selv at forestå finansiering af infrastrukturanlæg.

Aftale med grundejer om betaling af infrastruktur

Efter planloven kan kommunen på opfordring fra en grundejer indgå en udbygningsaftale med grundejeren for et lokalplanpligtigt byggeri. Udbygningsaftalen kan indeholde bestemmelser om, at grundejeren helt eller delvis skal udføre eller afholde udgifterne til de fysiske infrastrukturanlæg, som skal etableres i eller uden for området for at virkeliggøre lokalplanen.

Efter vejloven kan vejmyndigheden indgå aftaler med en fysisk eller en juridisk person om, at denne helt eller delvis afholder udgifterne til arbejder på vejen, som ligger uden for kommunens ansvarsforpligtelse.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Ingen bemærkninger.

### Teknik- og Miljødirektøren indstiller,

|  |  |
| --- | --- |
| at | der træffes beslutning om, hvorvidt Vejle Kommune på nuværende tidspunkt skal igangsætte en udvidelse af [adresse] og dermed afholde de forbundne omkostninger. |

### Beslutning

Udvalget traf beslutning om at der ikke skal igangsættes vejudvidelse.